大龍湫
作者：薛師石
朝代：宋

paragraphs: 昔聞天下山，衡嶽稱崇丘。
又聞天下水，江漢爲巨流。
古有山海經，歷歷敘九州。
李唐三百載，詩家無一留。
及觀酈道元，此地亦不收。
不知諾矩那，何事能窮搜。
我來玄妙境，萬丈懸清湫。
石壁去無極，百里彌道周。
雲氣冒羣岫，龍宮深以幽。
輕輿巖壑底，竟日涉溪游。
陰晴異瞻矚，遠近難搜摟。
飄如飛素練，粲若散琳璆。
風掀一潭雨，佛坐四時秋。
喧呼勢益驟，洶湧聲彌吼。
變化有如此，溥博誰與儔。
吾謂神龍力，豈翳人鬼謀。
稽首荷玄遇，久坐勞雙眸。
一盃却嵐暑，旋步轟雷稠。
以吾澹世慮，欻起杞人憂。
何當騎天狼，滿引射斗牛。